**15.04.2016**

Comunicat de presă

**Guvernare incluzivă - testarea unor măsuri din planurile de acțiune locală**

În luna martie au demarat activităţile de testare a unor măsuri din planurile de acţiune locală pentru incluziune socială (PALIS), prevăzute în cadrul proiectului *Guvernare Incluzivă,* implementat de Asociatia „Asistenţă şi Programe pentru Dezvoltare Durabilă - Agenda 21” în parteneriat cu Agenţia Naţională a Funcţionarilor Publici. În acest context, până în prezent au fost implementate activităţi în judeţele Buzău, Cluj, Dolj, cu sprijinul instituțiilor și al autorităților publice partenere în proiect, dar şi al altor instituţii şi organizaţii de la nivel local: Agenţia Judeţeană de Ocupare a Forţei de Muncă, Inspectoratul Şcolar Judeţean, Grupurile de Acţiune Locală.

Măsurile din planurile locale de acţiune vizate pentru  a fi testate în cadrul proiectului sunt: organizarea unor ateliere de lucru pentru consilierea tinerilor din mediul rural, inclusiv din comunitățile de romi, în vederea accesării de fonduri europene, cu accent asupra fondurilor  destinate tinerilor fermieri; consilierea  tinerilor din mediul rural,  în special a persoanelor de etnie romă cu privire la programul a „A doua sansă”; informarea  persoanelor fără loc de muncă în legătură cu oportunitățile oferite de AJOFM pentru calificare.

Scopul activităţilor de testare este acela de a identifica aspectele care pot contribui la îmbunătăţirea aplicării acestor măsuri, dar şi acela de a crește gradul de informare a persoanelor vulnerabile cu privire la oportunități care le pot sprijini eforturile de integrare socială.

Astfel, în localitatea Cilibia din judeţul Buzău, s-a desfăşurat, cu sprijinul AJOFM Buzău, o sesiune de informare privind posibilităţile de ocupare a persoanelor care aparţin grupurilor vulnerabile în cadrul căreia participanţii au primit informaţii atât despre modalităţile de accesare a unui loc de muncă, cât şi în ceea ce priveşte posibilitatea de a urma un curs de calificare gratuit în cadrul programelor AJOFM. În judeţul Cluj, au fost organizate acţiuni, cu sprijinul Instituţiei Prefectului, cu ocazia organizării caravanei de informare în mediul rural - *Accesează fonduri, fii întreprinzător!*, iar în judeţul Dolj s-au desfăşurat mai multe evenimente cu sprijinul Inspectoratului Şcolar Judeţean, al AJOFM, dar şi al Grupurilor de Acţiune Locale.

Proiectul ”Guvernare Incluziva” este implementat cu sprijinul financiar al Programului RO10 - CORAI, program finanțat prin Granturile SEE 2009-2014 și administrat de Fondul Român de Dezvoltare Socială. Valoarea totală a proiectului este de 720,180.02 RON, din care co-finanțarea Granturilor SEE este în valoare de 550,937.70 RON, iar co-finanțarea publică este de 97,224.30 RON.

Informații suplimentare despre proiect pot fi obținute de pe site-urile [www.anfp.gov.ro](http://www.anfp.gov.ro)  și [www.agenda21.org.ro](http://www.agenda21.org.ro). Persoane de contact: Mihaela Danga, coordonator de proiect (mdanga59@gmail.com) și Steluța Spătaru, expert comunicare și relații publice (steluta.spataru@anfp.gov.ro).

***Direcţia Comunicare şi Relaţii Internaţionale***

**comunicare@anfp.gov.ro**

**Tel./fax: 0374 11 27 22**